CELEX: 
Language: bg
Date: 2021-06-22 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за допълнение на Регламент (ЕС) 2016/1139 по отношение на спецификациите за задължението за разтоварване на сьомга в Балтийско море за периода 2021—2023 г.

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               Една от основните цели на общата политика в областта на рибарството (ОПОР) е постепенното премахване на изхвърлянията при всички видове риболов в Европейския съюз чрез изпълнението на задължението за разтоварване съгласно Регламент (ЕС) № 1380/2013 относно ОПОР
                  1
                (наричан по-долу „Основния регламент за ОПОР“). Амбицията е наличните ресурси да се използват по-добре, като същевременно се отговаря на очакванията на обществеността да се сложи край на практиката да бъде изхвърляна обратно в морето риба, която би могла да се предлага на пазара. В оценката на въздействието
                  2
               , извършена във връзка с последната реформа на ОПОР, високите нива на изхвърляне на улов бяха посочени като важна причина за липсата на екологична устойчивост на ОПОР. Изхвърлянето на улов продължава да бъде проблем в много риболовни дейности в Балтийско море
                  3
               .
            
            
               В съответствие с член 15, параграф 1 от Основния регламент за ОПОР задължението за разтоварване на сушата по отношение на Балтийско море се прилага за всички подложени на ограничения на улова видове. Регламентът съдържа също така редица разпоредби за улесняване на изпълнението на задължението за разтоварване, по-специално специфични механизми за гъвкавост, които трябва да бъдат задействани чрез многогодишни планове, или, при липса на такива — чрез така наречени планове за премахване на изхвърлянето на улов. Плановете за премахване на изхвърлянето на улов представляват временна мярка за срок от три години и може да бъдат удължени еднократно. Такива временни планове за премахване на изхвърлянето на улова на сьомга бяха приети за Балтийски море през 2014 г.
                  4
                и 2017 г.
                  5
               . Срокът на последният от тези планове изтече на 31 декември 2020 г.
            
            
               С цел да се улесни изпълнението на задължението за разтоварване на сушата, по силата на член 7, параграф 1, буква а) от многогодишния план за Балтийско море
                  6
               , изменен с Регламент (ЕС) 2020/1781
                  7
               , на Комисията се предоставя правомощието да приема — въз основа на представена от държавите членки съвместна препоръка — изключение от прилагането на задължението за разтоварване за всички видове, които подлежат на това задължение и са обхванати от многогодишния план, включително сьомга, ако научните данни сочат високи проценти на оцеляване, като се вземат предвид характеристиките на риболовните уреди, на риболовните практики и на екосистемата. 
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               За целите на прилагането на регионалния подход държавите членки с излаз на Балтийско море учредиха регионален форум за рибарство за Балтийско море (BALTFISH).
            
            
               По време на работата по съвместните препоръки представителите на BALTFISH се допитаха до Консултативния съвет за Балтийско море (BSAC).
            
            
               На 12 май 2020 г. представителите на BALTFISH внесоха съвместна препоръка с искане за удължаване на съществуващото изключение за сьомгата въз основа на високия процент на оцеляване, с изключение на сьомгата, уловена с понтонни капани, към които не е прикрепена безвъзлова торба. Освен това общото количество на освободената сьомга следва да се поддържа на ниско равнище.
            
            
               Представените документи бяха подложени на оценка от експертната работна група 20-04 към НТИКР, чието заседание се проведе от 18 до 22 май 2020 г.
                  8
                НТИКР установи, че съгласно съвместната препоръка делът на сьомгата, изхвърлена през периода 2017—2019 г. от уреди, обхванати от съществуващото изключение, е бил между 0,7 и 4,3 %. Новата информация, представена в подкрепа на съвместната препоръка, се отнася главно до понтонните капани с прикрепена безвъзлова торба. НТИКР отбеляза, че представеното проучване сочи процент на оцеляване от 29 % за понтонните капани, към които не е прикрепена безвъзлова торба, и от 52 %, когато е прикрепена такава торба. НТИКР също така установи, че констатираната (сравнително висока) смъртност се дължи на извънредно високата естествена смъртност (22 %), наблюдавана в зоната на проучването. Според НТИКР данните показват, че понтонните капани с прикрепена безвъзлова торба имат потенциал да бъдат по-щадящи за освободената след боравене сьомга. Във връзка с риболова с мрежови капани НТИКР посочи, че е възможно отделните екземпляри сьомга да бъдат извадени внимателно (на ръка) от торбата на уреда и да бъдат освободени. Той цитира проучване
                  9
                относно способността за оцеляване на сьомгата, уловена с мрежови капани, според което приблизителният процент на оцеляване след улавяне/освобождаване е 89 %. НТИКР също така се позова на оценка, извършена от него през 2014 г.
                  10
               , в която въз основа на наличните данни беше посочено, че при традиционните мрежови капани и винтери смъртността при незабавното изхвърляне обикновено е по-ниска от 10 %. НТИКР обаче стигна до заключението, че няма достатъчно доказателства по отношение на кеповете/кошовете и даляните, макар и да му се струва разумно да се предположи наличие на ниска смъртност и при тези уреди.
            
            
               След оценката на НТИКР Комисията поиска от BALTFISH да преразгледа необходимостта от изключение предвид много ниското количество изхвърлена сьомга и, ако прецени за необходимо, да изясни какво счита BALTFISH за ниско количество освободена сьомга. BALTFISH отговори на 15 септември 2020 г., като изпрати актуализирана съвместна препоръка от 8 септември 2020 г., в която се подчертава, че изключението предлага стимул за използването на по-селективни и по-щадящи уреди при риболова на други видове, различни от сьомга. Освен това в съвместната препоръка се отбелязва, че е възможно с изключението да се намали приловът на птици и бозайници и в някои региони да се съдейства за опазването на запасите от дива сьомга, като уловената дива сьомга се освобождава, а на борда се задържа само отглежданата сьомга. И накрая, изключението ще улесни управлението на квотите, по-специално като даде възможност на рибарите да освобождават дивата сьомга и да задържат само отглежданата. BALTFISH предложи също така ограничаване на изключението до 8 % от годишната квота за сьомга на всяка държава членка. Това ограничаване би намалило още повече евентуалното неблагоприятно въздействие на изключението върху запаса.
            
            
               Впоследствие BALTFISH изпрати втора актуализация на съвместната препоръка от 16 март 2021 г., за да отчете горепосочената оценка на експертната работна група 20-04 към НТИКР във връзка с кеповете/кошовете и даляните. Кеповете/кошовете вече не са включени в съвместната препоръка. Що се отнася до даляните, BALTFISH поясни, че те представляват подкатегория на мрежовите капани и че са били включени в проучването от 2006 г., подложено на оценка от НТИКР през 2014 г., въпреки че даляните не са изрично упоменати в него. Понастоящем се провеждат още проучвания, които ще предоставят съответни данни за оценка от НТИКР до май 2023 г. BALTFISH измени също така ограничаването на изключението до 8 % на годишния улов на сьомга от квотата за този вид на всяка държава членка. В рамките на консултацията с експертната група по рибарство и аквакултура беше изтъкнато, че — както е посочено в съвместната препоръка — обхватът на изключението следва да се определи по модела на приетото през 2014 г. изключение, а не по модела на изключението от 2017 г., тъй като потенциално сьомгата е прилов във всички видове риболов в Балтийско море, при които се използват обхванатите от изключението видове уреди.
            
            
               Въз основа на извършената от НТИКР оценка и вътрешната оценка, извършена от службите на Комисията, Комисията счита, че представената съвместна препоръка е в съответствие с член 7, параграф 1, буква а) от Регламент (ЕС) 2016/1139, както е посочено по-горе, и също така с член 15, параграф 4, буква б) от Регламент (ЕС) № 1380/2013. Дерогацията обаче следва да бъде ограничена във времето и допълнителната информация, посочена от НТИКР, следва да бъде предоставена своевременно преди изтичането на срока на тази дерогация. Предоставената информация ще бъде взета предвид при преценката на възможно удължаване на дерогацията за различните видове уреди.
            
            
               Срокът на изключението за сьомга въз основа на висока способност за оцеляване, предоставено с Делегиран регламент (ЕС) 2018/211 на Комисията, изтече на 31 декември 2020 г. Това изключение оказва пряко въздействие върху планирането на риболовния сезон за корабите на Съюза и съответните икономически дейности. Поради това е целесъобразно настоящият регламент да се прилага с обратна сила, считано от 1 януари 2021 г., за да се гарантира правната приемственост.
            
            
               3.
                     ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Обобщение на предлаганите мерки
            
            
               Основното правно действие се изразява в приемането на мерки, с които да се улесни изпълнението на задължението за разтоварване. В регламента се определят видовете и риболовните дейности, по отношение на които се прилагат специални мерки, както и изключения въз основа на висока способност за оцеляване.
            
            
               Правно основание
            
            
               Член 7, параграф 1, буква а) от Регламент (ЕС) 2016/1139 на Европейския парламент и на Съвета.
            
         
         
            
               Принцип на субсидиарност
            
            
               Предложението попада в обхвата на изключителната компетентност на Европейския съюз.
            
            
               Принцип на пропорционалност
            
            
               Предложението попада в обхвата на делегираните правомощия, предоставени на Комисията по силата на член 7, параграф 1, буква а) от Регламент (ЕС) 2016/1139, и не надхвърля необходимото за постигане на целта на посочената разпоредба.
            
            
               Избор на инструмент
            
            
               Предложен инструмент: делегиран регламент на Комисията.
            
            
               Други средства не биха били подходящи поради следната причина: На Комисията са предоставени правомощия за приемане — чрез делегирани актове — на изключения от задължението за разтоварване въз основа на висока способност за оцеляване. Държавите членки с пряк управленски интерес представиха своя съвместна препоръка. Предвидените в препоръката мерки, които са включени в настоящото предложение, се основават на най-добрите налични научни становища и са съобразени с всички изисквания по член 18, параграф 5 от Регламент (ЕС) № 1380/2013.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 22.6.2021 година
            
            
               за допълнение на Регламент (ЕС) 2016/1139 по отношение на спецификациите за задължението за разтоварване на сьомга в Балтийско море за периода 2021—2023 г.
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) 2016/1139 на Европейския парламент и на Съвета от 6 юли 2016 г. за създаване на многогодишен план за запасите от треска, херинга и цаца в Балтийско море и за видовете риболов, които експлоатират тези запаси, за изменение на Регламент (ЕО) № 2187/2005 на Съвета и за отмяна на Регламент (ЕО) № 1098/2007 на Съвета
                  11
               , и по-специално член 7, параграф 1, буква а) от него,
            
            
               като има предвид, че:
            
            
               (1)Целта, заложена в Регламент (ЕС) № 1380/2013
                  12
               , е постепенно да се премахне изхвърлянето на улов в рибарството в целия ЕС, като се въведе задължение за разтоварване на сушата по отношение на видовете, обхванати от ограничения на улова.
            
            
               (2)Съгласно член 15, параграф 1, буква а) от Регламент (ЕС) № 1380/2013 при риболова на сьомга в Балтийско море задължението за разтоварване се прилага от 1 януари 2015 г.
            
            
               (3)Когато не са изготвени многогодишни планове съгласно член 9 от Регламент (ЕС) № 1380/2013, по силата на член 15, параграф 6 от същия регламент на Комисията се предоставя правомощието да приема планове за премахване на изхвърлянето на улов, в които се уточняват подробностите относно изпълнението на задължението за разтоварване и които се прилагат за първоначален период от три години с възможност за удължаване за още три години. Такива планове за премахване на изхвърлянето на улов трябва да се приемат въз основа на съвместни препоръки, изготвени от държави членки след допитване до съответните консултативни съвети.
            
            
               (4)С Делегиран регламент (ЕС) № 1396/2014 на Комисията
                  13
                беше установен план за премахване на изхвърлянето на улов за риболова на сьомга, херинга, цаца и треска в Балтийско море. Този план съдържаше, наред с другото, изключение от задължението за разтоварване по-специално по отношение на сьомга, тъй като при този вид беше доказан висок процент на оцеляване съгласно член 15, параграф 4, буква б) от Регламент (ЕС) № 1380/2013. Срокът на действие на Регламент (ЕС) № 1396/2014 изтече на 31 декември 2017 г. Посоченото изключение за сьомга в Балтийския регион въз основа на висока способност за оцеляване беше подновено с Делегиран регламент (ЕС) 2018/211 на Комисията
                  14
               , чийто срок изтече на 31 декември 2020 г.
            
            
               (5)С Регламент (ЕС) 2016/1139 се установява многогодишен план за запасите, които са обект на риболова в Балтийско море, и се предвиждат подробностите за изпълнението на задължението за разтоварване по отношение на тези запаси, включително сьомга. По силата на член 7, параграф 1, буква а) от посочения регламент на Комисията се предоставя правомощието да приема делегирани актове, за да допълни регламента със спецификации относно изпълнението на задължението за разтоварване във връзка с високи проценти на оцеляване.
            
            
               (6)Пряк управленски интерес по отношение на рибарството в Балтийско море имат Дания, Германия, Естония, Латвия, Литва, Полша, Финландия и Швеция. На 12 май 2020 г., след допитване до Консултативния съвет за Балтийско море, тези държави членки представиха на Комисията съвместна препоръка
                  15
               . Получени бяха също така становища от съответните научни организации. Съвместната препоръка беше актуализирана на 8 септември 2020 г. и на 16 март 2021 г.
            
         
         
            
               (7)В съвместната препоръка се предлага предвиденото в Делегиран регламент (ЕС) 2018/211 изключение от задължението за разтоварване при сьомга, уловена с определени пасивни уреди, да продължи да се прилага и след 31 декември 2020 г. Изключението предлага стимул при риболова на други видове, различни от сьомга, да се използват по-селективни и по-щадящи уреди. Освен това е възможно с него да се намали приловът на птици и бозайници. В някои региони изключението ще улесни и управлението на квотите и ще съдейства за опазването на запасите от дивата сьомга, като уловената дива сьомга се освобождава, а на борда се задържа само отглежданата сьомга. Кеповете/кошовете обаче вече не следва да бъдат обхванати от изключението, а по отношение на понтонните капани следва да бъдат обхванати само тези с прикрепена безвъзлова торба (Vittjanpåse). В съвместната препоръка също така се предлага изключението да се ограничи до 8 % от годишния улов от квотата за сьомга на всяка държава членка, за да се намали още повече неговото евентуално неблагоприятно въздействие върху запаса. И накрая, в рамките на консултацията с експертната група по рибарство и аквакултура беше изтъкнато, че — както е посочено в съвместната препоръка — изключението следва да обхваща сьомгата, уловена при всички видове риболов, при които се използват съответните пасивни уреди.
            
            
               (8)Научните данни, представени със съвместната препоръка, бяха подложени на оценка от Научния, технически и икономически комитет по рибарство (НТИКР)
                  16
               . НТИКР припомни своята предишна оценка
                  17
                за мрежови капани и винтери и посочи, че са необходими повече данни, за да се потвърдят предположенията по отношение на способността за оцеляване във връзка с кеповете/кошовете и даляните. Въз основа на това кеповете/кошовете вече не са включени в актуализираната съвместна препоръка. Освен това държавите членки поясниха, че подадените по-рано данни са се отнасяли и до даляните, въпреки че те не са били изрично упоменати в съответното проучване, както и че в момента се провеждат допълнителни проучвания. Поради това държавите членки се ангажираха да предоставят повече информация относно процентите на оцеляване при сьомгата, уловена в даляни, преди изтичането на срока на действие на настоящия делегиран акт. Предвид факта, че в предишната си оценка НТИКР установи, че даляните функционират по подобен начин като мрежовите капани и винтерите и че държавите членки са поели ангажимент да извършат допълнителни проучвания, изключението следва да продължи да се прилага. Що се отнася до понтонните капани, НТИКР отбеляза, че тези с прикрепена безвъзлова торба имат потенциал да бъдат по-щадящи от другите без такава торба. Съгласно резултатите процентът на оцеляване на сьомга, уловена с понтонни капани с прикрепена безвъзлова торба, е 52 %, но в зависимост от екологичните обстоятелства е възможно този дял да е значително по-висок. В ход са допълнителни научноизследователски проекти.
            
            
               (9)Мерките, предложени в съвместната препоръка, са в съответствие с член 15, параграф 4, буква б) от Регламент (ЕС) № 1380/2013 и поради това те може да бъдат включени в настоящия регламент съгласно член 18, параграф 3 от Регламент (ЕС) № 1380/2013 и член 7, параграф 1, буква а) от Регламент (ЕС) 2016/1139. Въз основа на оценката на НТИКР изключението обаче следва е временно и съответните държави членки следва да предоставят предложените от НТИКР допълнителни информация и данни своевременно преди изтичането на срока на действие на настоящия регламент.
            
            
               (10)По тези причини срокът на действие на настоящия регламент следва да бъде ограничен до три години, за да се гарантира актуализирана оценка на изключението и на развитието на съответните риболовни дейности.
            
            
               (11)Тъй като срокът на изключението, предоставено с Делегиран регламент (ЕС) 2018/211 на Комисията, изтече на 31 декември 2020 г., настоящият регламент следва да се прилага с действие от 1 януари 2021 г., за да се гарантира правната приемственост. От съображения за правна сигурност настоящият регламент следва да влезе в сила по спешност в деня след деня на публикуването му в Официален вестник на Европейския съюз,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
                  Предмет и обхват
            
            
               С настоящия регламент се определят правила за задължението за разтоварване на сьомга, уловена в Балтийско море в периода 2021—2023 г., като той се прилага за посоченото задължение за разтоварване. 
            
            
               Член 2
                  Определения
            
            
               За целите на настоящия регламент се прилага следното определение:
            
            
               „Балтийско море“ означава участъци IIIb, IIIc и IIId на ICES, описани в член 4, параграф 2, буква б) от Регламент (ЕС) № 1380/2013.
            
            
               Член 3
                  Изключение за видовете с висок процент на оцеляване
            
            
               1.
                     Изключението за видовете с висок процент на оцеляване, посочено в член 15, параграф 4, буква б) от Регламент (ЕС) № 1380/2013, се прилага за сьомга, уловена с винтери, даляни и всички други видове мрежови капани, с изключение на понтонни капани без прикачена безвъзлова торба.
            
            
               2. Посоченото в параграф 1 изключение се ограничава до не повече от 8 % от общия годишен улов на сьомга от квотата за сьомга на всяка държава членка.
            
            
               3. Екземплярите сьомга, уловени в съответствие с изключението, установено в параграф 1, незабавно се освобождават обратно в морето. 
            
            
               Член 4
                  Заключителни разпоредби
            
            
               До 1 май 2023 г. държавите членки с пряк управленски интерес предоставят на Комисията допълнителни научни данни, които позволяват да се оценят представителността и качеството на прогнозния процент на оцеляване при изхвърлената сьомга, уловена с даляни и понтонни капани с прикрепена безвъзлова торба, включително информация за смъртността след освобождаването в морето.
            
            
               Член 5
                  Влизане в сила
            
            
               Настоящият регламент влиза в сила в деня след деня на публикуването му в Официален вестник на Европейския съюз. 
            
            
               Настоящият регламент се прилага от 1 януари 2021 г. до 31 декември 2023 г. Той е задължителен в своята цялост и се прилага пряко във всички държави членки.
            
         
         
            
               Съставено в Брюксел на 22.6.2021 година.
            
            
               
                     За Комисията
               
               
                     Председател
                     Ursula VON DER LEYEN
               
            
         
         
            
                  
                     (1)
                  
                        Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 и Решение 2004/585/ЕО на Съвета (ОВ L 354, 28.12.2013 г., стр. 22). 
               
               
                  
                     (2)
                  
                        
                  http://ec.europa.eu/fisheries/reform/sec_2011_891_bg.pdf
                  .
               
               
                  
                     (3)
                  
                        Становище на Международния съвет за изследване на морето (ICES) от 2020 г. — Обзор на риболовните дейности в екорегиона на Балтийско море, 3 декември 2020 г. Становище на ICES 2020 г. — Обзор на екосистемата на екорегиона на Балтийско море, 10 декември 2020 г.
               
               
                  
                     (4)
                  
                        Делегиран регламент (ЕС) № 1396/2014 на Комисията от 20 октомври 2014 г. за установяване на план за премахване на изхвърления улов в Балтийско море (ОВ L 370, 30.12.2014 г., стр. 40).
               
               
                  
                     (5)
                  
                        Делегиран регламент (ЕС) 2018/211 на Комисията от 21 ноември 2017 г. за установяване на план за премахване на изхвърлянето на улов на сьомга в Балтийско море (ОВ L 41, 14.2.2018 г., стр. 1).
               
               
                  
                     (6)
                  
                        Регламент (ЕС) 2016/1139 на Европейския парламент и на Съвета от 6 юли 2016 г. за създаване на многогодишен план за запасите от треска, херинга и цаца в Балтийско море и за видовете риболов, които експлоатират тези запаси (ОВ L 191, 15.7.2016 г., стр. 1).
               
               
                  
                     (7)
                  
                        Регламент (ЕС) 2020/1781 на Европейския парламент и на Съвета от 25 ноември 2020 г. за изменение на Регламент (ЕС) 2016/1139 по отношение на намаляването на риболовния капацитет в Балтийско море, и на Регламент (ЕС) № 508/2014 по отношение на окончателното преустановяване на риболовните дейности на флотовете, извършващи риболов на треска в източната част на Балтийско море, треска в западната част на Балтийско море и херинга в западната част на Балтийско море (OВ L 400, 30.11.2020 г., стр. 1).
               
               
                  
                     (8)
                  
                        https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf/6176f9ad-0855-4985-b7de-64685862b6cb.
               
               
                  
                     (9)
                  
                        Siira et al., Survival of Atlantic salmon captured in and released from a commercial trap-net: Potential for selective harvesting of stocked salmon, Elsevier, Fisheries Research (80), 2006 г., стр. 280-294.
               
               
                  
                     (10)
                  
                        https://stecf.jrc.ec.europa.eu/documents/43805/812327/STECF+PLEN+14-02.pdf/e29cf181-8d63-40ef-8050-6d980b12528f?version=1.4&download=true.
               
               
                  
                     (11)
                  
                        ОВ L 191, 15.7.2016 г., стр. 1.
               
               
                  
                     (12)
                  
                        Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 и Решение 2004/585/ЕО на Съвета (ОВ L 354, 28.12.2013 г., стр. 22).
               
               
                  
                     (13)
                  
                        Делегиран регламент (ЕС) № 1396/2014 на Комисията от 20 октомври 2014 г. за установяване на план за премахване на изхвърления улов в Балтийско море (ОВ L 370, 30.12.2014 г., стр. 40).
               
               
                  
                     (14)
                  
                        Делегиран регламент (ЕС) 2018/211 на Комисията от 21 ноември 2017 г. за установяване на план за премахване на изхвърлянето на улов на сьомга в Балтийско море (ОВ L 41, 14.2.2018 г., стр. 1).
               
               
                  
                     (15)
                  
                        Съвместна препоръка на групата на високо равнище BALTFISH относно дерогация от задължението за разтоварване в Балтийско море с оглед на установяването на план за премахване на изхвърлянето на улова на сьомга в Балтийско море (подучастъци 22—32 на ICES), представена на 12 май 2020 г. Актуализирана версия от 8 септември 2020 г. (представена на 15 септември 2020 г.) и от 16 март 2021 г.
               
               
                  
                     (16)
                  
                        https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf/6176f9ad-0855-4985-b7de-64685862b6cb.
               
               
                  
                     (17)
                  
                        https://stecf.jrc.ec.europa.eu/documents/43805/812327/STECF+PLEN+14-02.pdf/e29cf181-8d63-40ef-8050-6d980b12528f?version=1.4&download=true.